tartuNLP/wikipedia-smugri-20251201 huggingface dataset:
Janiina Lammi

Janiina Lammi (ent. Kauppinen, ent. Ojanen) on suomalainen bloginpitäjä ja vuorikiipeilijä. Hän on julkaissut vuorikiipeilystä ja siihen liittyvästä harjoittelustaan kertovaa "Vuorenvalloitus"-blogia vuodesta 2014. Hän on kiivennyt muun muassa seuraavilla vuorilla: Peak Lenin, Ojos del Salado, Matterhorn, Monte Rosa, Mount Meru, Mont Blanc, Fuji ja Gran Paradiso.
Ura.
Mediassa esiintyessään Lammi on korostanut vastuullisuuden merkitystä vuorikiipeilyssä. Ammatiltaan hän on markkinointijohtaja ja viestintästrategi. Lammi on myös entinen startup-yrittäjä, joka nykyään työskentelee kansainvälisessä pääomasijoitusyhtiössä sijoitusjohtajana. Janiina Lammin omaelämänkerrallinen esikoisteos "Suuri huiputus" ilmestyy 19. kesäkuuta 2024 Gummeruksen kustantamana.
Hirson

Hirson on kunta Pohjois-Ranskassa Aisnen departementissa Hauts-de-Francen alueella. Se sijaitsee Oisejoen varrella Belgian rajalla.
Hirson on rautateiden solmukohta Siellä oli myös huomattava rautatievarikko, joka kuitenkin lopetettiin vuonna 1969. Kunnan nähtävyyksiä on paikallista historiaa sisältävä museo "Musée-centre de documentation Alfred Desmasures". Se on erikoistunut pääosin Hirsonin Belle Époque -aikakauteen.
Kulttuurinen kansanmurha

Kulttuurisen kansanmurhan tarkka määritelmä ei ole vakiintunut, mutta käytännössä se tapahtuu hävittämällä kulttuurisia artefakteja ja historiaa, kuten kirjoja, taideteoksia ja rakennuksia sekä tukahduttamalla kulttuuria kuten kieltä, uskontoa ja muita sellaisia kulttuurisia instituutioita, jotka eivät mukaudu hävittäjän käsitykseen siitä, mikä on asianmukaista.
Yhdysvaltalaisen Foreign Policy -aikakauslehden käyttämän määritelmän mukaan kulttuurinen kansanmurha tarkoittaa "ryhmän identiteetin tuhoamista esimerkiksi erottamalla lapset vanhemmistaan pakolla, kansallisen kielen käytön rajoittamista, kulttuuristen aktiviteettien kieltämistä ja koulujen, uskonnollisten instituutioiden tai tärkeiden paikkojen tuhoamista.". Foreign Policyn käyttämä määritelmä on keskeisiltä osiltaan yhdenmukainen YK:n alkuperäiskansojen oikeuksien julistuksen kanssa.
Esimerkkejä.
Julfan hautausmaan ja muualla Nakhitševanissa tapahtunut armenialaisen kulttuuriperinnön häviäminen Azerbaidžanin valtion toimesta. Azerbaidžan on kiistänyt, että hautausmaata olisi koskaan ollut olemassa. 
Inkeriläisten kansanmurhan yhteydessä Neuvostoliitto tuhosi järjestelmällisesti myös inkeriläisen kulttuurin ja uskonnon.
Toinen esimerkki on Kiinan uiguureihin kohdistamat vainot ja sulkeminen keskitysleirille, joita Kiina väittää uudelleenkoulutusleireiksi, joissa kitketään ”ääriajattelu” pois.
Plomion

Plomion on kunta Pohjois-Ranskassa Aisnen departementissa Hauts-de-Francen alueella.
Kunnan nähtävyyksiä on Notre-Dame de Plomionin linnoitettu kirkko. Se on yksi upeimmista Thiérachen alueella. Kirkko on rakennettu kokonaan tiilistä samalla paikalla sijainneen vanhemman kirkon perustuksille. Kirkko oli samalla myös varuskunnan tukikohta. Linnoituskirkon tekee harvinaiseksi se, että siinä on kaikki linnoituskomponentit torneineen. Kirkossa on yli 60 ampuma-aukkoa, joista 42 on päätornissa. Rakennusta on koristeltu lasitetuilla tiilillä tehdyillä geometrisilla kuvioilla. Kirkon kunnostustyöt aloitettiin vuonna 2018 ja ne saatiin väliaikaiseen päätökseen vuonna 2021.
GP2 Portugalin Grand Prix

GP2 Portugalin Grand Prix oli GP2-sarjan osakilpailu, joka ajettiin vuonna 2009 Algarven moottoriradalla Portugalissa.
Sopimus kisan järjestämisestä kaudelle 2009 vahvistettiin 30. lokakuuta 2008. Kilpailu oli alustavasti mukana kauden 2010 kisakalenterissa, jolloin se olisi ajettu kauden neljäntenä kilpailuna 19.–20. kesäkuuta. 8. toukokuuta 2010 ilmoitettiin kilpailun peruuntuneen.
Noora Suuripää

Noora Vilhelmiina Suuripää on suomalainen curlingin pelaaja. Hän on pelannut curlingia tavoitteellisesti vuodesta 2013 lähtien.
Suuripää on edustanut Suomea curlingin tyttöjoukkueessa vuosina 2014–2016 sekä 2019. Hän osallistui vuonna 2015 Prahassa Tšekissä järjestettyyn curlingin junioreiden Euroopan MM-karsintaan sijoittuen kahdenneksitoista. Hänen paras saavutuksensa on toinen sija Naisten SM-sarjassa kaudella 2016–2017.
Suuripäätä pidetään tällä hetkellä Suomen parhaana curlingin junioripelaajana. Hänen äitinsä on curlingin Suomen mestari Tiina Suuripää.
Heli Haapalainen

Heli Kaarina Haapalainen (s. 14. huhtikuuta 1967 Kemi) on suomalainen näyttelijä.
Haapalainen valmistui Teatterikorkeakoulusta vuonna 1991 ja oli sen jälkeen lyhyen aikaa kiinnitettynä näyttelijänä Kotkan kaupunginteatterissa. Syksyllä 1992 hän siirtyi Oulun kaupunginteatteriin. Hän on esittänyt Oulussa muun muassa Hannaa samannimiseen romaaniin perustuvassa näytelmässä "Colorado Avenue" vuonna 2000, Irina Arkadinaa näytelmässä "Lokki" vuonna 2006, Railia näytelmässä "Gabriel, tule takaisin" vuonna 2012 ja Dodoa samannimiseen elokuvaan perustuvassa näytelmässä "Breaking the Waves" vuonna 2015.
Haapalainen on ollut vierailevana näyttelijänä Kansallisteatterissa, Helsingin kaupunginteatterissa ja Ryhmäteatterissa. Hän on ollut myös improvisaatioteatteriryhmä Örkkien jäsen 2000-luvun alusta. Vuosina 2001 ja 2002 Haapalainen kilpaili television teatterivisailussa "Thilia Thalia" yhdessä Oulun kaupunginteatterin ja Örkit-ryhmän kollegansa Janne Raudaskosken kanssa. He sijoittuivat ensimmäisenä vuonna kilpailussa toiseksi ja jälkimmäisenä vuonna kolmanneksi.
Haapalaisen teatterin ulkopuolisiin töihin on kuulunut muun muassa Terhi Lindmanin rooli Elisa Viihteen alkuperäissarjassa "Kaikki synnit", jonka ensimmäinen tuotantokausi julkaistiin vuonna 2019.
Haapalainen on naimisissa tanssija-koreografi, tanssinopettaja Antti Kairakarin kanssa. Hänellä on kolme lasta, poika ja kaksi tytärtä. Hänen poikansa Samuli näytteli lapsena toista vuonna 2002 valmistuneen lyhytelokuvan "Puhalluskukkapoika ja taivaankorjaaja" pikkupojista.
GP3 Euroopan Grand Prix

GP3 Euroopan Grand Prix oli GP3-sarjan osakilpailu, joka ajettiin vuosina 2010–2012 Valencian katuradalla Espanjassa.
Klara Apotekar

Klara Apotekar (s. 2. elokuuta 1997) on slovenialainen judon Euroopan kisojen kultamitalisti.
Apotekar on kilpaillut alle 78 kg:n painoluokassa vuodesta 2012 lähtien. Hän saavutti alle 23-vuotiaiden EM-hopeaa Wrocławissa 2014 ja nuorten EM-joukkuehopeaa Oberwartissa 2015. Hän saavutti samana vuonna alle 21-vuotiaiden MM-hopeaa Abu Dhabissa ja alle 23-vuotiaiden EM-kultaa Bratislavassa.
Apotekar sijoittui 2017 viidenneksi Varsovan EM-kilpailuissa ja voitti nuorten Euroopan-mestaruuden Mariborissa. Hän oli seitsemäs Bakun MM-kilpailuissa 2018. Hän voitti kultaa 78 kg:n sarjassa Minskin Euroopan kisoissa 2019 kukistettuaan loppuottelussa alankomaalaisen Guusje Steenhuisin. Saman vuoden Tokion MM-kilpailuissa hän oli viides.
Apotekar on saavuttanut IJF World Tourin kilpailuissa kaksi turnausvoittoa, kaksi kakkostilaa ja neljä kolmostilaa. Maailmancupeissa / Continental Open -kilpailuissa hänellä on yksi voitto ja yksi kolmostila. Hän on voittanut aikuisten sarjassa kolme Slovenian-mestaruutta.
Loriana Kuka

Loriana Kuka (s. 5. huhtikuuta 1997 on kosovolainen judon MM- ja EM-mitalisti.
Kuka on kilpaillut alle 78 kg:n painoluokassa vuodesta 2018 lähtien. Hän sijoittui Tel Avivin EM-kilpailuissa 2018 seitsemänneksi. Hän saavutti samana vuonna hopeaa Välimeren kisoissa Tarragonassa ja voitti alle 23-vuotiaiden Euroopan-mestaruuden Győrissa. Hän saavutti 2019 pronssia Minskin Euroopan kisoissa ja Tokion MM-kilpailuissa. Hän oli kolmas myös Prahan EM-kilpailuissa 2020.
Kuka on saavuttanut IJF World Tourin kilpailuissa kolme turnausvoittoa, kaksi kakkossijaa ja yhden kolmossijan. Hän on voittanut aikuisten sarjassa yhden Kosovon-mestaruuden.
Elossa (täsmennyssivu)

Elossa voi tarkoittaa seuraavia:
Antti Ronkainen

Antti Ronkainen -nimisiä henkilöitä ovat:
Flugabwehrraketengeschwader 1

Flugabwehrraketengeschwader 1 "Schleswig-Holstein" (FlaRakG 1) on Saksan ilmavoimien joukko-osasto, joka on sijoitettu Pohjois-Saksaan Stadumiin ja Husumiin. Yksikön kalustona on MIM-104 Patriot -ilmatorjuntaohjukset.
Historia.
Joukko-osasto perustettiin 1. kesäkuuta 1959 Essenissä nimellä Flugabwehrregiment 3, jolloin sen kalustona oli Boforsin 40 millimetrin ilmatorjuntakanuunat. Vielä samana vuonna yksikkö siirrettiin Bocholtiin. Vuonna 1960 yksikkö siirrettiin Osnabrückiin. MIM-23 Hawk -ilmatorjuntaohjukset otettiin käyttöön 1965, jolloin yksikön nimeksi tuli Flugabwehrraketenregiment 3 "Krummenort" ja se siirrettiin lähelle Rendsburgia. Vuonna 1967 yksikkö siirrettiin Heideen.
Rykmentti nimettiin 1. lokakuuta 1989 Flugabwehrraketenkommando 1:ksi ja se uudelleen luokiteltiin tammikuussa 1993 Flugabwehrraketengeschwader 1:ksi. Vuoden 1994 alusta lennosto siirrettiin nykyisiin tukikohtiinsa. Hawk järjestelmä poistettiin käytöstä vuonna 2001.
Flugabwehrraketengeschwader 1 vastaanotti 1. tammikuuta 2011 virallisesti vastuun lyhyen kantaman omasuojajärjestelmästä MANTIS. Järjestelmän käyttämiseksi ilmavoimat perusti lisää ilmatorjuntaryhmiä Husumiin 1. huhtikuuta 2011. Vuonna 1989 lennosto sai kunnianimen "Schleswig-Holstein" ja se on osa ilmavoimien 4. lentodivisioonaa.
Saksan ja Alankomaiden välisen vuonna 2013 allekirjoitetun sopimuksen mukaisesti lennosto on liitetty osaksi Alankomaiden maastatehtävän ilmapuolustuksen järjestelmään osana vuonna 2016 alkanutta maiden puolustusyhteistyön tiivistämistä.
Tehtävät.
Ilmatorjuntaohjuslennosto 1 käyttää Patriot-ilmapuolustusohjusjärjestelmää torjuakseen lentokoneiden ja ballististen ohjusten aiheuttaman uhan.
Organisaatio.
Lennostoon kuuluu neljä ryhmää:
Komentajat.
Lennoston ja sen edeltäjien komentajina ovat olleet:
Jagdbombergeschwader 32

Jagdbombergeschwader 32 (JaBoG 32) oli Saksan ilmavoimien hävittäjäpommittajalennosto, joka oli sijoitettu Etelä-Saksaan Lechfeldin lentotukikohtaan. Lennoston kalustona olivat Panavia Tornado IDS:t ja ECR:t vastustajan ilmapuolustuksen lamauttamiseksi.
Historia.
Lennosto perustettiin vuonna 1957 Lechfeldin lentotukikohdassa, missä se virallisesti aktivoitiin 22. heinäkuuta 1958. Perustettaessa kalustona olivat Republic F-84F Thunderstreak-hävittäjät. Lennosto vastaanotti ensimmäiset Lockheed F-104 Starfighterit vuonna 1964, ja tukikohdasta poistui viimeinen Thunderstreak 13. heinäkuuta 1966. Lennosto vastaanotti 27. heinäkuuta 1984 ensimmäiset Panavia Tornado IDS:t.
Vuonna 1991 lennostoon kuului 35 Panavia Tornado ECR:ää, jolloin siitä tuli ilmavoimien ainoa vastustajan ilmapuolustuksen lamauttamiseen (SEAD) kykenevä lennosto. Lennoston ECR:t siirrettiin 17. heinäkuuta 1995 San Damianon lentotukikohtaan Italiaan, mistä ne lensivät elokuussa SEAD-lentoja Bosnia-Herzegovinan alueella Naton operaatio Deliberate Forcessa. Lennot olivat Saksan ilmavoimien ensimmäisiä sotalentoja toisen maailmansodan jälkeen.
Lennosto osallistui 24. maaliskuuta - 11. kesäkuuta 1999 Jugoslaviaa vastaan suunnattuun Naton operaatio Allied Forceen. AGM-88 HARM ohjuksin varustetut Tornado ECR:t, joiden tehtävänä oli vastustajan ilmapuolustuksen lamauttaminen, saattoivat liittoutuneiden lentokoneita Jugoslavian ilmatilassa. Lennosto käytti operaatiossa kaikkiaan 236 HARM-ohjusta.
Vuonna 2008 Saksan ilmavoimien ensimmäinen naislentäjä Ulrike Flender liittyi lennostoon. Lokakuussa 2011 Saksan puolustusministeriö ilmoitti asevoimien uudelleen organisoinnista, minkä seurauksena lennosto lakkautettiin 31. maaliskuuta 2013. Lennoston kalusto ja henkilöstö liitettiin Aufklärungsgeschwader 51:n ensimmäiseen laivueeseen (1. lokakuuta 2013 alkaen Taktisches Luftwaffengeschwader 51).
Komentajat.
Lennoston komentajina ovat olleet:
Allosauroidea

Allosauroidea on sukupuuttoon kuollut teropodeihin kuuluva dinosaurusryhmä. Se sisältää muun muassa heimot Allosauridae ja Carcharodontosauridae.
Launialan koulu

Launialan koulu on alakoulu (luokka-asteet 0–6), joka toimii Mikkelin Launialan kaupunginosassa. Koulu sijaitsee linnuntietä noin 2,5 kilometriä Mikkelin torilta itään. 
Vuonna 2016 Launialan koulua kävi 99 oppilasta. Peruskoululaisten ohella koulussa toimii 2–5-vuotiaiden päivähoitoryhmä.
Sairilan koulu

Sairilan koulu on alakoulu (luokka-asteet 1–6), joka toimii Mikkelin itäosissa Visulahden kaupunginosan Sairilassa. Koulu sijaitsee linnuntietä noin 5,2 kilometriä ja tietä pitkin kuutisen kilometriä Mikkelin torilta itään. 
Vuonna 2016 Sairilan koulua kävi 100 peruskoulun oppilasta. Lukuvuonna 2018–2019, jolloin Rahulan koulu toimi väistötiloissa Sairalan koululla, oppilasmääräksi kirjattiin 159.
Malalai

Malalai oli afganistanilainen paštunainen, jota pidetään Afganistanissa brittien vastaisen toisen afgaanisodan aikaisen Maiwandin taistelun sankarihahmona.
Malalain tarina tunnetaan lähinnä paštujen suullisen kansanperinteen kautta. Taistelusta kertovat brittiläiset aikalaislähteet eivät kerro hänen tarinastaan Maiwandin taistelussa. Maiwandin taistelu käytiin 27. heinäkuuta 1880. Muhamad Aijub Khan oli johtanut afgaaniarmeijan kohti Heratia Kandaharista ja joukot kohtasivat noin 2 500 miehen brittijoukon Maiwandissa. Taistelun aikana Malalain sanotaan tehneen hunnustaan lipun ja kannustaneen laulamalla taistelevia afgaaneja näiden taistelutahdon ollessa pettämäisillään. Taistelu päättyi brittien ainoaan merkittävään tappioon sodan aikana. Malalain itse sanotaan saaneen surmansa brittien ampumasta luodista taistelun aikana. 
Voitosta Maiwandissa tuli osa Afganistanin kansallista legendaa ja Maiwandin uskottiin kääntäneen lähellä olleen tappion voitoksi. Sodan lopputuloksen kannalta voitolla ei kuitenkaan ollut suurta merkitystä. Jälkipolvien aikana Malalaista tuli joka tapauksessa kansallissankarittaren tapainen hahmo Afganistanissa. Sittemmin hänen mukaansa on nimetty esimerkiksi kouluja ja sairaaloita. Hänen mukaansa sai nimensä myös esimerkiksi Nobelin rauhanpalkinnon saanut Malala Yousafzai.
Brander (yritys)

Brander on vuonna 1920 perustettu suomalainen perheyritys, joka harjoittaa leipomo- ja kahvilatoimintaa. Yrityksellä on useita konditorioita Tampereen keskustassa. Lisäksi sillä on kahvila- ja leipomoliike Pirkkalassa.
Historiaa.
Brander on Tampereen vanhin konditoria. Sen ensimmäinen myymälä perustettiin 1920-luvun alussa Kauppakadun ja Hämeenpuiston kulmaan. Rakennus tunnettiin alun perin Spriitehtaan talona, mutta leipomon avaamisen jälkeen sitä alettiin kutsua "Branderin taloksi" ja "Brantsun kulmaksi".
Branderin talo purettiin vuonna 1962. Kahvila jatkoi sen jälkeen toimintaansa uudisrakennuksessa, joka nousi puretun talon tilalle. Arkkitehdit Reima Pietilä ja Raili Paatelainen suunnittelivat uuteen kahvilaan rakennustaiteellisesti korkeatasoisen sisustuksen, johon kuului veistoksellisia seinä- ja kattorakennelmia. Kun Brander luopui kyseisistä tiloista vuonna 1984, Tampereen kaupunki osti nämä rakennelmat. Ne sijoitettiin Reima ja Raili Pietilän suunnittelemaan Hervannan toimintakeskukseen, joka valmistui 1989.
Ratikkakahvila.
Kesällä 2019 Brander avasi kahvilan Tampereen Keskustorille. Kahvilan asiakastilat sijaitsivat vanhassa raitiovaunussa, joka oli ollut aikoinaan Helsingin kaupungin liikennelaitoksen käytössä. Helsinki oli lahjoittanut raitiovaunun Tampereen kaupungille. Vaunu oli valmistettu Valmetin Tampereen-tehtaalla vuonna 1974.
Brander luopui kahvilasta koronaviruksen sekä vähäiseksi jääneen myynnin vuoksi. Syksyllä 2021 paikan otti haltuun toinen yrittäjä.
Venevisión

Venevisión on venezuelalainen televisiokanava, joka perustettiin 1. maaliskuuta 1961. Venevisión on Grupo Cisnerosin omistuksessa.
Mupirosiini

Mupirosiini (C26H44O9) on heterosyklinen orgaaninen yhdiste. Yhdistettä käytetään lääketieteessä antibioottina ihoinfektioiden hoitoon. Mupirosiini kuuluu WHO:n laatimaan tärkeimpien lääkeaineiden luetteloon.. 
Ominaisuudet ja käyttö.
Mupirosiini on luonnonyhdiste, jota tuottaa "Pseudomonas fluorescens" -bakteeri. Huoneenlämpötilassa se on kiteistä ainetta. Mupirosiini on optisesti aktiivinen yhdiste ja sen kiertokyky metanoliliuoksessa on -19,3. Yhdisteen antibioottiset ominaisuudet perustuvat siihen, että se estää isoleusiini-tRNA-syntaasientsyymin toimintaa. Tämän seurauksena bakteerit eivät kykene liittämään proteiineihinsa isoleusiinia ja proteiinisynteesi estyy. Mupirosiini tehoaa moniin grampositiivisiin bakteereihin, esimerkiksi stafylokokkeihin ja useisiin streptokokkeihin, myös MRSA-kantoihin. Suurin osa gramnegatiivisista bakteereista on vastustuskykyisiä. Poikkeuksia ovat "Neisseria"-suvun lajit ja "Haemophilus influenzae". Mupirosiinin käyttökohteita ovat märkäruven ja follikkelien tulehdusten hoito, haavojen hoito ja nenän bakteerikannan vähentäminen ennen nenäleikkauksia.
Haittavaikutukset.
Mupirosiinin aiheuttamat haittavaikutukset ovat harvinaisia. Mahdollisia ovat ihon ärsytys, ihottuma ja pääkipu.
Hybridisana

Hybridisana on sana, joka on etymologisesti peräisin ainakin kahdesta eri kielestä.
Yleiset hybridit.
Yleisin englannin kielen hybridisana yhdistää kreikkaa ja latinaa.
Chaourse

Chaourse on kunta Pohjois-Ranskassa Aisnen departementissa Hauts-de-Francen alueella. Se sijaitsee Serrejoen laaksossa.
Kunta on tullut tunnetuksi Chaoursen aarteesta. Aarre on vuonna 1883 löydetty roomalaisten hopeakätkö. British Museum osti aarteen vuonna 1889, ja se on näytteillä museossa.
Kunnan nähtävyyksiä on Saint-Martinin kirkko, joka on alueen vanhimpia linnoitettuja kirkkoja. Sen massiivinen nelikulmainen kellotorni on 25 metriä korkea. Lisäksi kirkon läntisen sisäänkäynnin molemmin puolin on kaksi suurta keskiaikaista tornia. Kirkon sisällä on myös näyttävä barokkialttari, tabernaakkeli, kuori ja apsis.
Katariina Parhi

Katariina Parhi (s. 1982) on Oulun yliopistossa työskentelevä tieteenhistorioitsija ja kirjailija. Hän on tutkinut psykopatian historiaa ja kirjoittanut siitä tietokirjan "Sopeutumattomat: Psykopatian historia Suomessa," joka oli yksi Vuoden tiedekirja 2019 -finalisteista.
Ura ja tutkimus.
Hän väitteli filosofian tohtoriksi Oulun yliopistosta vuonna 2018. Väitöskirjassa "Born to Be Deviant:Histories of the Diagnosis of Psychopathy in Finland" tarkastellaan psykopatiadiagnoosin vaiheita suomalaisessa psykiatriassa 1800-luvun loppupuolelta 1960-luvun loppuun. Siinä missä psykopatialla viitataan nykyisin empatiakyvyttömyyteen, manipulatiivisuuteen ja pinnalliseen viehätysvoimaan, ennen psykopatia tarkoitti monenlaisia mielenterveyden ja persoonallisuuden häiriöitä. Psykopatiadiagnoosin käytössä on ollut aina yhteisiä nimittäjiä. Keskeistä on, ettei diagnoosin saaneita ole nähty sairaina. Psykiatrit ovat puhuneet poikkeavuudesta ja mielenterveyden ja mielisairauden välisestä rajatilasta. Diagnoosiin on päädytty, kun yhteiskunnassa on syystä tai toisesta ollut tarvetta interventiolle. Parhin tietokirja "Sopeutumattomat: Psykopatian historia Suomessa" oli yksi Vuoden tiedekirja 2019 -finalisteista.
GP3 Turkin Grand Prix

GP3 Turkin Grand Prix oli GP3-sarjan osakilpailu, joka ajettiin vuosina 2010–2011 İstanbul Parkin moottoriradalla Turkissa.
GP3 Saksan Grand Prix

GP3 Saksan Grand Prix oli GP3-sarjan osakilpailu, joka ajettiin vuosina 2010–2014 ja 2016 kahdella eri radalla.
Suomalaisista Valtteri Bottas voitti toisen lähdön kaudella 2011. Voitto oli Bottaksen uran ensimmäinen GP3:ssa.
Halina Frąckowiak

Halina Maria Frąckowiak (s. 10. huhtikuuta 1947 Poznan, Puola) on puolalainen laulaja, joka on edustanut lähinnä pop-rock-tyyliä. Hänen läpimurtonsa oli vuonna 1965 Tarpany-yhtyeen solistina esittämä "Cień i ty" (Varjo ja sinä). Hän käytti myös pseudonyymiä Sonia Sulin. Hänen urallaan oli merkittävä Amigan tuottama pitkäsoittolevy hallo-Schallplatten, jonka parissa hän työskenteili 1970-luvun puolivälissä. Hän tuli musiikillaan tunnetuksi myös Itä-Saksassa.
Hän on jatkanut esiintymistään Puolassa, ja muun muassa vuonna 2008 hän levytti rock-yhtye Muchyn kanssa uuden version kappaleesta "Papierowy księżyc" (Paperikuu).
Vuoden 2010 presidentinvaaleissa Frąckowiak tuki oikeistolaisen Laki ja oikeus -puolueen ehdokasta Jarosław Kaczyńskia.
Abdulla Aripov

Abdulla Aripov (s. 1961) on uzbekistanilainen poliitikko, joka on ollut Uzbekistanin pääministeri joulukuusta 2016. Valintansa aikaan hän oli 55-vuotias.
Aripov on koulutukseltaan tietoliikenneinsinööri. Hän toimi varapääministerinä 2002–2012, ja johti maan tietoliikenneverkon modernisointia. Hankkeeseen liittyivät Gulnora Karimovan ja Telian suuret korruptiosyytteet.
Gyzel Manjurova

Gyzel Tahir kyzy Manjurova (; ; s. 24. tammikuuta 1978 Saransk, Venäjä) on kazakstanilais-venäläinen painija ja olympiamitalisti. Hän kilpailee vapaapainissa. Manyurova saavutti ensimmäisen olympiamitalin Ateenassa 2004, kun saavutti hopeaa 72 kg sarjassa. Tuolloin hän edusti vielä Venäjää. Lontoossa 2012 Rio de Janeirossa 2016 hän edusti Kazakstania. Rio de Janeirossa hän saavutti hopeaa 75 kg sarjassa ja Lontoossa pronssia 72 kg sarjassa. MM-kilpailuissa hän on saavuttanut pronssia Bakussa 2007.
Elmira Syzdykova

Elmira Änwarbekqyzy Syzdykova (; ; s. 5. helmikuuta 1992) on kazakstanilainen painija. Hän kilpailee vapaapainissa. Syzdykova saavutti Rio de Janeiron olympialaisissa 2016 pronssia 69 kg painoluokassa. Aasian-mestaruuskilpailussa Syzdykova on saavuttanut kaksi hopeaa (2015 ja 2016) ja kaksi pronssia (2014 ja 2018). Aasian kisoissa hän saavutti pronssia 2018.
Syzdykova saavutti nuorten MM-pronssia 72 kg:n painoluokassa 2011. Hän voitti nuorten Aasian-mestaruuden 2012 ja sai pronssia 2010. Kadettien (eli 17-vuotiaiden) Aasian-mestaruuskilpailuissa hän saavutti kultaa 2008 ja hopeaa 2009.
Jekaterina Larionova

Jekaterina Aleksejevna Larionova (; s. 23. tammikuuta 1994) on kazakstanilainen painija. Hän kilpailee vapaapainissa. Navruzov saavutti Rio de Janeiron olympialaisissa 2016 pronssia 63 kg painoluokassa. MM-kilpailuissa hän on saavuttanut hopeaa Budapestissa 2013.
Lufttransportgeschwader 63

Lufttransportgeschwader 63 (LTG 63) on Saksan ilmavoimien kuljetuslennosto, joka on perustettu 1957. Lennosto on sijoitettu Schleswig-Holsteiniin Hohnin lentotukikohtaan ja sen kalustona on Transall C-160 -kuljetuskoneet.
Historia.
Lufttransportgeschwader 62:n 2. laivue nimettiin 30. marraskuuta 1961 Lufttransportgeschwader 63:n 1. laivueeksi. Ilmavoimien esikunta antoi 15. joulukuuta 1961 määräyksen numero 195 () uuden lennoston perustamisesta Cellen lentotukikohdassa 19. lokakuuta. Lennoston perustamisesta vastasi Luftwaffengruppe Nord. Lennosto osallistui Hampurin tulvien uhrien auttamiseen helmikuussa 1962. Vuoden 1962 lopussa lennosto saavutti täyden kalustovahvuuden, kun sillä oli kaikkiaan 43 kappaletta Nord Noratlas -koneita.
Lennosto liitettiin 1. kesäkuuta 1967 osaksi 7. Luftwaffendivisionia. Se sai 15. elokuuta käskyn siirtyä Hohnin lentotukikohtaan, mikä toteutettiin 1. syyskuuta. Huhtikuusta 1968 alkaen lennosto on ollut osa Lufttransportkommandoa, joka perustettiin 5. huhtikuuta.
Komentajat.
Lennoston komentajina ovat olleet:
Hubschraubergeschwader 64

Hubschraubergeschwader 64 (HSG 64) on Saksan ilmavoimien helikopterilennosto, joka perustettiin vuonna 2010. Lennoston esikunta oli alun perin Saksi-Anhaltissa Holzdorfin lentotukikohdassa, mutta se siirrettiin 1. tammikuuta 2013 Laupheimin lentotukikohtaan. Se on ilmavoimien ainoa lennosto, jonka kalustona on ainoastaan helikoptereita.
Lennostoon kuuluu kolme laivuetta ja yhteensä 60 kappaletta CH-53G-helikopteria, joista 48 on Laupheimissä ja loput kaksitoista Holzdorfissa. Vuodesta 2017 alkaen lennostolla on ollut 4. laivueessa myös viisitoista H145M LUH SOF -helikopteria.
Historia.
Lennoston perinteet alkavat 1. lokakuuta 1966 perustetusta Hubschraubertransportgeschwader 64:stä, joka lakkautettiin ilmavoimien organisaatiomuutoksen seurauksena 1. huhtikuuta 1994. Henkilöstö ja kalusto siirrettiin ilmavoimien muihin kuljetuslennostoihin. Osa henkilöstöstä ja kalustosta sijoitettiin Holzdorfin lentotukikohdassa olevaan Lufttransportgeschwader 62:aan.
Hubschraubergeschwader 64 perustettiin uudelleen 1. lokakuuta 2010, kun LTG 62:een sijoitetuista helikoptereista muodostettiin uusi joukko-osasto. Lennosto lensi 1. tammikuuta 2013 asti lähinnä Bell UH-1D -helikoptereilla, jotka korvattiin NH90:llä. Lennosto vastaanotti 21. lokakuuta 2010 ensimmäisen NH90:n eli vain kolme viikkoa perustamisensa jälkeen. Lopulta tukikohdassa oli testattavana kolme NH90-helikopteria ja viisi muuta luovutettiin lokakuussa 2012.
Saksan maavoimien ilma-armeijakunnan helikopteriyksiköiden osallistuessa eri sotilasoperaatioihin ulkomailla kuten Kosovossa KFOR:iin ja Afganistanissa ISAF:iin lennosto ei operoinut Saksan ulkopuolella ennen vuotta 2013. Kuitenkin ainoastaan viikko perustamisensa jälkeen lennosto osallistui syyskuussa ja lokakuun alussa 201 avustustehtäviin, kun Black Elster murtautui uomastaan patojen murruttua ja aiheuttaen suuria tulvia Bad Liebenwerdassa, Löbenissä ja niiden ympäristössä. Lennosto lensi yhteensä 171 tuntia pelastustehtävissä.
Lokakuussa 2011 Saksan puolustusministeriö ilmoitti Saksan asevoimien uudelleen organisoinnista/supistuksista. Järjestelyjen seurauksena CH-53G helikopterit siirrettiin maavoimilta ilmavoimille. Laupheimin lentotukikohdassa ollut maavoimien ilma-armeijakunnan 25. keskiraskas helikopterirykmentti, jonka kalustona oli CH-53G:t, lakkautettiin 31. joulukuuta 2012 ja se perustettiin uudelleen osana Hubschraubergeschwader 64:ää 1. tammikuuta 2013.
Toinen maavoimien CH-53G kalustolla varustettu yksikkö Rheinen lentotukikohtaan sijoitettu 15. keskiraskas helikopterirykmentti lakkautettiin ja sen helikoptereista osa siirrettiin Holzdorfiin tai Laupheimiin ja loput poistettiin käytöstä. Lennoston UH-1D ja NH90 helikopterit luovutettiin maavoimille. Samalla lennoston etsintä- ja pelastustehtävät siirrettiin maavoimille. Uudelleen organisoinnin jälkeen lennoston vahvuus oli noin 1 800 henkeä, joista 1 200 Laupheimissa ja loput 600 Holzdorfissa.
Euroopan tulvissa 2013 lennosto lensi avustuslentoja. Vuoden 2018 lämpöaallon aiheuttamissa maastopaloissa lennosto avusti palokuntia Berliinin kaakkoispuolella.
Askar Mamin

Askar Uzaqbaiuly Mamin (; s. 23. lokakuuta 1965) on kazakstanilainen poliitikko, joka on ollut Kazakstanin pääministeri helmikuusta 2019. Askar Maminin hallitus ilmoitti erostaan 5. tammikuuta 2022 laajojen nestekaasun hinnasta alkaneiden protestien jälkeen. Ennen pääministeriyttään hän on ollut varapääministeri ja Astanan pormestari sekä valtion rautatieyhtiön toimitusjohtaja.
Mamin on opiskellut rakennustekniikkaa ja taloustiedettä Kazakstanissa ja Venäjällä.
Veli Seppä

Veli Esko Seppä (22. lokakuuta 1947 – 10. marraskuuta 2022) oli suomalainen taidemaalari, entinen hitsaaja, joka tuomittiin vuonna 2017 kaikkiaan 104 taideväärennöksestä vuoden ja 11 kuukauden ehdolliseen vankeustuomioon. Sepän on sanottu olleen Suomen taidehistorian taitavin ja tuotteliain väärentäjä.
Seppä väärensi vuosikymmenten mittaan taidekauppiaiden tilauksesta satoja teoksia, muun muassa Akseli Gallen-Kallelan, Pekka Halosen, Reidar Särestöniemen, Helene Schjerfbeckin, Hugo Simbergin, Ellen Thesleffin ja Maria Wiikin töitä. Tuotteliain kausi sijoittui vuosiin 2008–2013. Vuonna 2011 Sepän väärennös Fernand Légerin maalauksesta "Le cirque" myytiin 2,2 miljoonalla eurolla. Saman taiteilijan "Composition murale" Sepän väärentämänä myytiin Bukowskin huutokaupassa Bukowskin omistajalle 440 000 eurolla. Schjerfbeckiä Seppä väärensi ainakin 1990-luvun alusta alkaen. Helsinkiläinen keräilijä maksoi vuonna 2008 Sepän väärentämästä Schjerfbeckin "Markkinaomenasta" 350 000 euroa. Samalle keräilijälle oli myyty muitakin Sepän väärennöksiä.
Poliisin pojaksi 1940-luvun lopulla syntynyt Seppä oli nuoruudessaan Eero Nelimarkan maalausoppilaana, ja hän on sen jälkeen käynyt muitakin alan lyhytkursseja. Hän lähti tuhansien suomalaisten tavoin siirtolaiseksi Ruotsiin, jossa hän työskenteli hitsaajana ja alkoholisoitui. Seppä oli naimisissa neljä kertaa. Hän asui Lempäälän Sääksjärvellä avoliitossa ex-puolisonsa kanssa.
Keskusrikospoliisi sai Sepän kiinni tammikuussa 2014, minkä jälkeen hän tunnusti lähes 200 taideväärennöstä. Hänet tuomittiin Suomen siihen asti suurimman taidehuijausjutun yhteydessä, jonka päätekijät, Galerie Vision Oy:n yrittäjät Kati Kärkkäinen ja Reijo Pollari, saivat neljä ja viisi vuotta ehdotonta vankeutta ja määrättiin miljoonien eurojen korvausten maksajiksi. Jutussa tuomittiin vankeusrangaistuksiin seitsemän muutakin henkilöä, mutta kuuden syytteet hylättiin. Käräjäoikeuden tuomiot eivät ole lainvoimaisia, koska niistä on valitettu hovioikeuteen. Seppä itse sai vain vajaan kahden vuoden ehdollisen vankeustuomion, sillä hän oli tehnyt yhteistyötä poliisin kanssa eikä ollut saanut suurta taloudellista hyötyä väärennöksistä. Suurin osa voitoista oli mennyt taidekauppiaille.
Monet Sepän väärennöksistä ovat edelleen liikkeellä taidemarkkinoilla eikä niiden nykyisiä omistajia tunneta.
Sepällä diagnosoitiin vuonna 2011 keuhkosyöpä. Vuonna 2021 Yle teki hänestä lyhytdokumenttielokuvan "Mestari vai rikollinen". Seppä kuoli keuhkosyöpään 75-vuotiaana marraskuussa 2022.
Veli Seppä on tehnyt myös tauluja Elis Katajan nimellä.
Elokuussa 2024 esitettiin Nelonen-kanavalla ja Ruudussa Terjo Aaltosen ohjaama kolmiosainen dokumenttisarja "Mieletön vilppi", jossa kerrotaan Veli Sepästa ja hänen väärentämiään tauluja myyneestä Jouni Rannasta.
Vanha virsi Taalainmaan karjamajoilta

Vanha virsi Taalainmaan karjamajoilta (Gammal fäbodpsalm från Dalarna) on ruotsalainen kansansävelmä, koraali, joka on tullut tunnetuksi Oskar Lindbergin vuonna 1936 tekemän urkusovituksen kautta.
Tätä sävelmää on laulanut aikanaan sokea kansanmuusikko Grund Olof Ersson eli "Sokea Olof" (1807–1881), joka oli oppinut sen vuorostaan kansanpelimanni Bälter Erik Olssonilta (s. 1793). Toinen kansanpelimanni, älvdalsåsenilainen Kettis Lars Matson (k. 1940) oli oppinut sävelmän Olov Erssonilta, ja sävelmä julkaistiin 1919 Karl-Erik Forsslundin kokoelmassa "Med Dalälven från källorna till havet".
”Karjamajalauluja” lauloivat perinteisesti naiset, jotka olivat vuoristossa, karjamajoilla kesäisin paimentamassa karjaa. 
14. elokuuta 1936 Ruotsin yleisradiossa lähetettiin konsertti, jossa Lindberg soitti omia urkuteoksiaan, niiden joukossa vain kolme päivää aikaisemmin valmistunut teos, josta myöhemmin on tullut eniten esitetty ruotsalainen urkuteos. Radiolähetyksessä se esiteltiin "Hengellisenä lauluna Älvdalenista""," mutta muutamaa vuotta myöhemmin, laulun ilmestyessä painettuna, teoksen nimenä oli "Gammal fäbodapsalm från Dalarna" ("Vanha virsi Taalainmaan karjamajoilta").
1800-luvun lopulla oli Oskar Lindberg käynyt isänsä kanssa Gagnefin lähetyskirkossa. Vieraileva saarnamies Älvdalenin Näsetin kylästä oli jumalanpalveluksessa laulanut hengellisen laulun, jonka sävelmä oli Älvdalsåsenista. Laulun sanat olivat "Sions toner" -laulukirjasta, jota Evankelinen isänmaansäätiö -herätysliike käytti. Lindbergin veli Albert kirjoitti sävelmän muistiin, ja sen pohjalta Oskar Lindberg on tehnyt urkuteoksensa. Sävelmään lienee liittynyt erilaisia tekstejä.
Ruotsalainen Abba-yhtye esitti sävelmää instrumenttiversiona viimeisen konserttikiertueensa aikana 1979–1980. Laulajatar Carola Häggkvist on julkaissut sävelmän ja siihen kirjoitetun tekstin albumilla "Störst av allt" vuonna 2005. Monet muutkin, myös suomalaiset laulajat ovat tehneet omia tulkintojaan sävelmästä.
Sävelmää on Ruotsissa kauan toivottu myös virsikirjaan, niin myös nykyisen, vuonna 1986 hyväksytyn virsikirjan valmistelun aikana. Virsikomitea toivoikin melodiaan sopivaa tekstiä, ”lohdutuksen ja toivon virttä”, ja runoilija Eva Norberg-Hagberg kirjoitti vuonna 1984 komitean toivoman tekstin. Se on Ruotsin kirkon vuoden 1986 virsikirjassa virsi 629 "Så kort var den fröjd som i världen jag fann", Anna-Mari Kaskisen suomennoksena Ruotsin kirkon suomenkielisessä virsikirjassa "Vain tuokion onnea toi maailma". Virrelle valittiin kuitenkin toinen toisinto koraalista kuin Lindbergin käyttämä. Valittu toisinto on komitean mielestä paremmin virsikirjaan ja seurakuntavirren sävelmäksi soveltuva kuin Lindbergin urkuteokseksi sovittama toisinto.
Hans Werner Aufrecht

Hans Werner Aufrecht (28. joulukuuta 1938 Großaspach, Saksa) on saksalainen insinööri ja liikemies.
Aufrecht työskenteli 1960-luvun alkupuolella Mercedes-Benzin tuotekehityksessä. Vuonna 1967 hän perusti Erhard Melcherin kanssa AMG:n. Aufrecht myi 51 % AMG:n osakkeista Daimler-Chryslerille 1990-luvun lopussa. Samaan aikaan hän perusti HWA-autourheilutallin.
Aufrecht sai vuonna 2000 Bundesverdienstkreuz-kunniamerkin.
Ayobami Adebayo

Ayọ̀bámi Adébáyọ̀ (s. 1988 Lagos) on nigerialainen kirjailija.
Adébáyọ̀n esikoisromaani "Älä mene pois" ("Stay with me") ilmestyi vuonna 2017. Teos oli ehdolla muun muassa Bailey's Women's Prize for Fiction -palkinnon ja Wellcome Book Prize -palkinnon saajaksi.
Adébáyọ̀ on suorittanut maisterintutkinnon englanninkielisestä kirjallisuudesta Obafemi Awolowo -yliopistossa Ifessä ja luovan kirjoittamisen maisterintutkinnon University of East Angliassa Norwichissa.
Erhard Melcher

Erhard Melcher (s. 17. marraskuuta 1939) on saksalainen insinööri ja liikemies. 
Melcher työskenteli 1960-luvun alkupuolella Mercedes-Benzin tuotekehityksessä. Vuonna 1967 hän perusti yhdessä Hans Werner Aufrechtin kanssa Mercedes-AMG:n, jonka osake-enemmistö myytiin Daimler-Chryslerille 1990-luvun lopussa. A tarkoittaa Aufrechtia, M Melcheriä ja G Großaspachia, eli paikkakuntaa, jossa AMG perustettiin.
Rachele Guidi

Rachele Guidi (avioliitossa virallisesti Mussolini; 11. huhtikuuta 1890 Predappio – 30. lokakuuta 1979 Forlì) oli Italian diktaattorin Benito Mussolinin puoliso.
Rachele Guidi oli kotoisin Predappiosta läheltä Forlìa, samalta paikkakunnalta kuin Benito Mussolini. Hän syntyi talonpoikaisperheeseen ja hänen koulunkäyntinsä keskeytyi toiseen luokkaan, kun hänen isänsä kuoli ja hänen oli mentävä töihin. Hän tutustui Benito Mussoliniin jo lapsena, sillä Mussolinin äiti oli hänen opettajansa. He aloittivat suhteen vuonna 1910 ja heidän ensimmäinen lapsensa, tytär Edda, syntyi samana vuonna aviottomana. He menivät lopulta naimisiin ensimmäisen maailmansodan aikana joulukuussa 1915 Mussolinin ollessa haavoittuneena sotasairaalassa. Rachele käytti tämän jälkeenkin mieluummin tyttönimeään Guidi. Mussolinin kirkonvastaisten näkemysten vuoksi avioliitto siunattiin vasta vuonna 1925. Liitosta syntyi vielä neljä lasta: Vittorio (s. 1916), Bruno (s. 1918), Romano (s. 1927) ja Anna Maria (s. 1929).
Mussolinin pääministerikauden ensimmäisinä vuosina hänen perheensä asui maatilalla Pohjois-Italiassa, mutta vuonna 1927 he muuttivat tämän luokse Roomaan. Guidi asui lasten kanssa Villa Torlonia -kaupunkipalatsissa sivussa julkisuudesta. Häntä kuvattiin fasistiseksi mallivaimoksi, ahkeraksi ja tunnolliseksi kotiäidiksi. Politiikkaan hän ei puuttunut. Avioliiton ohella Benito Mussolini piti avoimesti rakastajattaria, joista tunnetuimmat olivat Margherita Sarfatti ja Clara Petacci.
Benito Mussolinin syrjäyttämisen ja kuoleman jälkeen Guidi vangittiin lyhyeksi aikaa. Hän vietti loppuikänsä hiljaiseloa huvilassaan Villa Carpenassa lähellä Forlìa. Guidi eli taloudellisesti vaatimattomissa oloissa ja piti viimeiset 15 vuotta La Caminata -nimistä hotelli-ravintolaa. Benito Mussolinin ruumis luovutettiin hänelle vuonna 1956 ja hän järjesti tämän haudatuksi kotiseudulleen Predappioon. Pitkän oikeusjutun jälkeen Italian valtio määrättiin lisäksi vuonna 1968 maksamaan hänelle eläkettä sotilaan ja virkamiehen leskenä. Hän jatkoi miehensä ihannoimista loppuun asti.
Kuustäplähietamehiläinen

Kuustäplähietamehiläinen ("Lasioglossum sexnotatulum") on hietamehiläisiin kuuluva äärimmäisen uhanalainen myrkkypistiäinen (Aculeata). Suomessa äärimmäisen uhanalainen laji löytyi pistiäistyöryhmän vuonna 2014 tekemissä esiintymäkartoituksissa.
Baltasar Breki Samper

Baltasar Breki Samper (s. 22. heinäkuuta 1989 Reykjavík) on islantilainen näyttelijä.
Ura.
Baltasar Breki valmistui islantilaisesta taidealan oppilaitoksesta (Listaháskóli Íslands) vuonna 2015. Hänellä oli ollut jo vuonna 2000 pieni rooli elokuvassa "Reykjavik, 101". Baltasar Breki näytteli isohkon sivuroolin islantilaisessa televisiosarjassa "Loukussa", jossa hänen roolinsa on Hjörtur Stefánsson. Televisioura jatkui minisarjassa "Chernobyl", jossa Baltasar Breki teki Ananenkon roolin.
Baltasar Brekin vanhemmat ovat elokuvaohjaaja Baltasar Kormákur ja koreografi Ástrós Gunnarsdóttir. Hänet tunnetaan myös nimellä Baltasar Breki Baltasarsson.
Huawei P9

Huawei P9 on Huawein huhtikuussa 2016 julkaisema älypuhelin. Siinä on esiasennettuna Android 6.0 Marshmallow -käyttöjärjestelmä, joka on päivitettävissä Android 7.0 Nougat -versioon. Puhelimen edeltäjä on Huawei P8 ja seuraaja Huawei P10. Puhelimen toinen versio on Huawei P9 lite. Huawei P9 on Huawein ensimmäinen puhelin, jossa on kaksoiskamera.
Puhelimessa on 5,2 tuuman näyttö ja kahdeksanydinprosessori. Tallennustilaa on valittavissa 32 tai 64 gigatavua ja keskusmuistia 3 tai 4 gigatavua. Laite tukee enintään 256 gigatavun microSD-kortteja. Takakamera on 12 megapikselin kaksoiskamera ja etukamera on 8 megapikselin kamera. Laitteessa on 3 000 milliampeeritunnin akku.
Samsung Galaxy Tab 2 10.1

Samsung Galaxy Tab 2 10.1 on Samsung Electronicsin huhtikuussa 2012 julkaisema taulutietokone. Siinä on 16 gigatavua tallennustilaa ja 1 gigatavu keskusmuistia. Näytö koko on 10,1 tuumaa. Sen tarkkuus on 800 × 1 280 pikseliä. Laitteessa on kaksiydinprosessori. Akkua on 7 000 milliampeerituntia. Takakamera on 3,15 megapikseliä ja etukamera on 0,3 megapikseliä. Käyttöjärjestelmä on Android 4.0.3, joka on päivitettävissä 4.1-versioon.
Neuburgin lentotukikohta

Neuburgin lentotukikohta on Saksan ilmavoimien tukikohta, joka sijaitsee Neuburg on Danuben alueella noin 20 kilometriä länsiluoteeseen Ingolstadtista. Sen pääkäyttäjänä on Etelä-Saksan ilmapuolustuksesta vastaava Taktisches Luftwaffengeschwader 74 (TaktLwG 74). Vuodesta 2006 alkaen lennoston kalustona ovat olleet Eurofighter Typhoonit. Tukikohta on ilmavoimien pienin.
Historia.
Neuburgin alueen sotilaslentäminen alkoi jo vuonna 1912, kun sotilaslentokone laskeutui Neuburgin paraatikentälle ensi kerran.
Vuonna 1935 tukikohdan rakennustyöt aloitettiin ja vuonna 1937 tukikohta nimettiin ilmavoimien lentosotakouluksi. Koulun kalustona olivat Dornier Do 23, Focke-Wulff Fw 56 ja Junkers Ju 52. Toisen maailmansodan lopulla Neuburg oli Me 262 suihkuhävittäjien valmistus- ja huoltotukikohtana. Neuburgin tehdasta pommitettiin 19. maaliskuuta 1945.
Yhdysvaltain joukkojen vallattua lentotukikohdan se sai nimen liittoutuneiden kenttätunnuksen R-60.
Harjun koulu (Pieksämäki)

Harjun koulu on Pieksämäen keskustaajamassa toimiva alakoulu (luokka-asteet 1–6). Vuonna 2016 koulua kävi 255 oppilasta.
Lohilahti (Sulkava)

Lohilahti on kylä Sulkavan kunnan eteläosassa, seututien 438 varrella. Kylä sijaitsee Saimaan vesistön Lohilahden pohjukassa. Kylästä on noin 30 kilometriä Sulkavan kirkonkylälle ja noin 60 kilometriä Imatralle. Postinumeroalueella "58620 Lohilahti" asuu noin 290 asukasta.
Lohilahdella on vuonna 1934 rakennettu Lohikosken kirkko sekä hautausmaa. Kylässä toimii myös kyläkauppa, ravintola, leirintäalue ja Sulkavan yhtenäiskoulun Lohilahden yksikkö (luokat 0–6). Kesäisin kylässä järjestetään kesätori.
Maaselän koulu

Maaselän koulu on Pieksämäen keskustan länsiosassa Naarajärvellä toimiva alakoulu (luokka-asteet 1–6). Koulussa annetaan lisäksi erityisopetusta pidennetyn oppivelvollisuuden mahdollistamiseksi; tätä varten koulussa on pienryhmät luokka-asteille 1–5 ja 6–9. 
Vuonna 2016 koulua kävi 255 oppilasta. 
Vuosina 2018–2020 Maaselän koulu on toiminut väistötiloissa. Koulun väistötiloihin lukeutuu muun muassa Naarajärven virastotalo Kanttila. Vuosina 2019–2020 rakennetaan koululle ja päiväkodille uudisrakennusta, jonne Maaselän koulu päässee vuonna 2021.
Jäppilän koulu (Pieksämäki)

Jäppilän koulu on Pieksämäen Jäppilän pitäjän keskustassa eli Jäppilän kirkonkylällä toimiva alakoulu (luokka-asteet 0–6). 
Vuonna 2016 koulua kävi 45 peruskoulun oppilasta.
Virtasalmen koulu

Virtasalmen koulu on Pieksämäen Virtasalmen pitäjän kirkonkylällä toimiva alakoulu (luokka-asteet 0–6). Vuonna 2016 koulua kävi 51 peruskoulun oppilasta.
Fluoreskeiini

Fluoreskeiini (C20H12O5) on triaryylimetaaniväreihin kuuluva orgaaninen yhdiste. Yhdistettä käytetään fluoresoivana merkkiaineena useissa analyyttisen kemian ja lääketieteen tutkimuksissa sekä muiden väriaineiden valmistukseen. Sen dinatriumsuola tunnetaan nimellä uraniini (C20H10Na2O5).
Ominaisuudet.
Huoneenlämpötilassa fluoreskeiini on väriltään punaista tai oranssinpunaista kiteistä ainetta. Yhdiste on veteen liukenematonta, mutta liukenee emäksisiin liuoksiin suolana. Fluoreskeiini liukenee etanoliin ja etikkahappoon, mutta ei poolittomiin orgaanisiin liuottimiin. Fluoreskeiinin liuokset fluoresoivat vihreinä. Voimakkainta fluoresenssi on UV-valossa. Fluoreskeiini reagoi halogeenien kanssa muodostaen muita väriaineita.
Valmistus ja käyttö.
Fluoreskeiiniä valmisti ensimmäisen kerran Adolf von Baeyer kuumentamalla ftaalianhydridiä resorsinolin kanssa vuonna 1871. Sitä valmistetaan edelleen samalla menetelmällä. 
Fluoreskeiiniä käytetään indikaattorina useissa analyyttisen kemian tutkimuksissa. Sitä voidaan lisätä natriumsuolana lämmitysvesiputkiin, ja sen lisääminen helpottaa vuotokohtien löytämistä. Lääketieteessä fluoreskeiiniliuosta käytetään tutkittaessa sarveiskalvoa ja sen vaurioita sekä laskimoon ruiskutettuna silmän verenkiertoa. Fluoreskeiini kuuluu WHO:n laatimaan tärkeimpien lääkeaineiden luetteloon.. Fluoreskeiinistä valmistetaan kloorattuja, bromattuja tai jodattuja johdannaisia, joita käytetään myös fluoresoivina väriaineina.
Dragon’s Lair (vuoden 1990 videopeli)

Dragon’s Lair () on brittiläisen MotiveTimen kehittämä ja Euroopassa Elite Systemsin julkaisema tasohyppely, joka perustuu samannimiseen LaserDisc-peliin.
I Don’t Care

I Don’t Care on suomalainen metallimusiikkiyhtye Apocalyptican kappale, joka julkaistiin singlenä yhtyeen "Worlds Collide" -albumilta. Kappaleen laulaa kanadalainen Adam Gontier, joka tunnetaan muun muassa yhtyeestä Three Days Grace. Kappaleen kirjoittivat Gontier, Eicca Toppinen ja Max Martin. Sen tuotti Jacob Hellner. ”I Don’t Care” nousi toiselle sijalle "Billboardin" Hot Mainstream Rock Tracks -listalla ensimmäisenä suomalaisen yhtyeen singlenä koskaan.
Bakytžan Sagyntajev

Bakytžan Äbdiruly Sagyntajev (; s. 13. lokakuuta 1963) on kazakstanilainen poliitikko, joka oli Kazakstanin pääministeri syyskuusta 2016 helmikuuhun 2019.
Sagyntajev oli yliopiston taloustieteen opettaja ja myöhemnmnin sosiologian professori. Vuosina 1992–1998 hän toimi liikemiehenä. Hän aloitti menestyksekkään virkauransa 1998.
Annamari Sipilä

Annamari Sipilä on suomalainen toimittaja. Hän on työskennellyt Helsingin Sanomien Lontoon kirjeenvaihtajana vuodesta 2014 ja sitä ennen vuosina 2001–2006. Sipilä on toiminut myös Helsingin Sanomien pääkirjoitustoimittajana, taloustoimittajana sekä EU-kirjeenvaihtajana Brysselissä vuosina 2007–2011. Kesällä 2019 Sipilän kolumni korkeakouluopiskelijoista herätti keskustelua opiskelijoiden uupumuksesta ja siihen suhtautumisesta.
EKM

EKM eli energiakorjattu maitomäärä on lehmien maidontuotannon tehokkuutta maataloudessa kuvaava luku. Lukua laskettaessa otetaan maidon määrän lisäksi huomioon maidon valkuais-, rasva- ja kuiva-ainepitoisuudet, joiden kasvaessa tuotettu maitomäärä laskee mutta maidon arvo ei. Energiakorjattua maitomäärää käytetään yleensä, kun vertaillaan keskenään esimerkiksi lehmärotuja tai maitotiloja.
Parhaiten EKM:n vaikutus on havaittavissa Jersey- ja Ayrshire-rotuja vertailtaessa. Jersey-rotuisen lehmän keskituotos Suomessa vuonna 2018 oli 9 370 EKM kg vaikka korjaamaton maitomäärä oli 7 912 kg (valkuaispitoisuus 3,85 % ja rasvapitoisuus 5,21 %). Vastaavat luvut Ayrshirelle olivat 9 960 EKM kg ja korjaamaton maitomäärä 9 310 kg (valkuaispitoisuus 3,58 % ja rasvapitoisuus 4,46 %).
Urheilupuisto (Kouvola)

Urheilupuisto on Kouvolassa Kankaan kaupunginosassa keskustan tuntumassa sijaitseva alue, jossa on suurin osa keskusta-alueen liikuntapaikoista. Se sijaitsee Kouvolan keskustan länsiosassa ja käsittää Kouvolan urheilupuiston ja Jaakonpuiston alueet. Siellä sijaitsee muun muassa Urheilupuiston uimahalli, Kouvolan keskusurheilukenttä, Kouvolan kuntotalo, Kouvolan jäähalli, Kouvolan pesäpallostadion, tenniskentät, skeittipuisto, Urheilupuiston koulu, Kouvolan yhteislyseo ja puistoalue. Keskuskentän paikalle rakennettava uusi Kouvolan monitoimiareena valmistuu vuonna 2028.
Historia.
Kouvolan suojeluskunta rakensi vuonna 1921 ampumaradan nykyisen Kouvolan jäähallin päädyn kohdalle siten, että taulut olivat nykyisen Urheilupuiston uimahallin vieressä. Jopa Keski-Suomen rykmentin osasto valmistautui 1930-luvulla ampumaharjoituksiin ampumaradalla. Sotien jälkeen 1950-luvulla ampumarata lopulta purettiin.
Muhammedkalyi Abylgazijev

Muhammedkalyi Abylgazijev (; s. 20. tammikuuta 1968) on kirgisialainen poliitikko, joka on toiminut maansa pääministerinä huhtikuusta 2018 kesäkuuhun 2020. Hän erosi kun paljastui, että hänen hallituksensa oli ollut osallisena talousrikoksiin, jotka liittyivät mobiiliverkon taajuuskauppaan. Myöhemmin hänet pidätettiin epäiltynä korruptiosta tapauksessa, joka liittyi kultakaivoksiin.
Ennen pääministerikauttaan Abylgazijev oli työskennellyt presidentin neuvonantajana.
Edda Ciano

Edda Ciano (o.s. Mussolini; 1. syyskuuta 1910 Forlì – 9. huhtikuuta 1995 Rooma) oli Italian diktaattorin Benito Mussolinin tytär ja Italian ulkoministerinä toimineen kreivi Galeazzo Cianon puoliso.
Edda Ciano oli vanhin Benito Mussolinin ja Rachele Guidin viidestä lapsesta. Hän syntyi aviottomana ennen vanhempiensa naimisiinmenoa. Hän kävi Poggio Imperialen tyttökoulua Firenzessä ja muutti sitten Roomaan. Il Ducen suosikkityttärelle riitti kosiskelijoita. Edda Mussolini nai huhtikuussa 1930 kreivi Galeazzo Cianon, joka kohosi kuusi vuotta myöhemmin Italian ulkoministeriksi. Vahvasta itsenäisestä luonteestaan tunnettua kreivitär Cianoa pidettiin 1930-luvulla esimerkkinä fasistisen yhteiskunnan ”uudesta naisesta”, sillä hän oli paitsi vaimo ja äiti, myös edustava, urheilullinen ja poliittisesti aktiivinen. Vuodesta 1938 hän johti Ducen nimissä harjoitettua hyväntekeväisyyttä. Hän herätti huomiota myös rohkealla pukeutumisellaan ja ”paheillaan”, joita olivat uhkapelit ja gini.
Toisin kuin miehensä, Edda Ciano kannatti varauksetta Italian liittoutumista natsi-Saksan kanssa ja rohkaisi kesällä 1940 isäänsä Mussolinia viemään Italian mukaan toiseen maailmansotaan. Sodan aikana hän toimi vapaaehtoisena sairaanhoitajana Albanian ja itärintaman italialaisten joukkojen luona. Albanialainen Sarandën satamakaupunki nimettiin Italian-miehitysaikana Porto Eddaksi hänen mukaansa. Kreivi Ciano teloitettiin tammikuussa 1944, sillä hän oli ollut edellisenä vuonna mukana syrjäyttämässä Mussolinia, jonka saksalaiset kuitenkin palauttivat takaisin valtaan. Edda vetosi turhaan Mussoliniin ja Hitleriin puolisonsa hengen säästämiseksi. Hän katkaisi tämän jälkeen välit isäänsä ja pakeni Sveitsiin vieden mukanaan miehensä päiväkirjat ja salaiset muistiinpanot, jotka julkaistiin sodan jälkeen.
Sodan jälkeen Ciano oli jonkin aikaa internoituna Liparin saarella ja asui sen jälkeen lopun ikänsä Roomassa. Hän julkaisi vuonna 1975 muistelmateoksen "La mia testimonianza". Hän kuoli 84-vuotiaana vuonna 1995 keuhko- ja munuaissairauden aiheuttamaan sydänhalvaukseen.
Edda ja Galeazzo Cianolla oli kolme lasta: Fabrizio (s. 1931), Raimonde (s. 1936) ja Marzio (s. 1938).
Tapani Salojärvi

Tapani (Stefanus) Nestorinpoika Salojärvi (2. elokuuta 1904 Loviisa – 7. kesäkuuta 1987 Jyväskylä) oli suomalainen näyttelijä, teatterinjohtaja ja teatteriohjaaja.
Ura.
Salojärvi aloitti uransa 1920. Hän työskenteli Jyväskylän, Karhulan, Turun ja Varkauden Työväen Näyttämöillä, Viipurin Työväen Teatterissa sekä Joensuun ja Kemin Teattereissa. Hänen vaimonsa Meeri Salojärvi (o.s. Haapakumpu, s. 1905 Jyväskylä) oli myös näyttelijä ja työskenteli samoissa teattereissa kuin puolisonsa.
Vuonna 1930 julkaistussa näyttelijämatrikkelissa Salojärveä luonnehditaan ensirakastajaksi. Hänen roolitehtäviään olivat muun muassa Pekka näytelmässä "Unelma karjamajalla", Huotari laulunäytelmässä "Tukkijoella", Mosca komediassa "Volpone" ja Uolevi balladissa "Elinan surma". "Daniel Hjort" oli suosittu ja usein esitetty näytelmä 1900-luvun alkupuoliskolla. Salojärvi näytteli Juhana Flemingin roolin.
Lähteet.
Viitteet.
Viite: Tapani ja Meri Salojärven arvosteluleikekirja.
KNX

KNX on avoin standardi rakennusautomaatioon, jolla ohjataan valaistusta, turvajärjestelmiä, energiankäyttöä ynnä muita.
KNX on kehitetty aiemmista standardeista: European Home Systems Protocol (EHS), BatiBUS ja European Installation Bus (EIB tai Instabus).